钦定古今图书集成/理学汇编/学行典/第169卷 > 朱子全书 > 《答汪尚书》
## 钦定古今图书集成/理学汇编/学行典/第169卷 > 朱子全书 > 《答汪尚书》

谢、杨二先生事，顷见胡明仲家所记侯师圣之言，有
曰：“明道先生谓谢子虽少鲁，直是诚笃理会，事有不
透，其颡有泚，其愤悱如此。”此语却与罗公所记暗合，
恐与所谓玩物丧志者有不相害。盖世固有人聪明
辩博而不敏于闻道者矣。惟其所趣不谬于道，而志
之不舍，是以卒有所闻，而其所闻必皆力行深造之
所得，所以光明卓越，直指本原。姑以《语录》《论语解》之
属详考，即可知矣。如《语解》中论“子路有闻”一章，可见
其用力处也。龟山却是天质粹美，得之平易，观其立
言亦可见。